
                                              	
                REPUBLIKA HRVATSKA
DUBROVAČKO-NERETVANSKA ŽUPANIJA
                              ŽUPAN


Na temelju članaka 23. i 31. Zakona o lovstvu („Narodne novine“ br. 99/18, 32/19, 32/20 i 127/24), članka 36. Statuta Dubrovačko-neretvanske županije („Službeni glasnik Dubrovačko-neretvanske županije“ br. 3/21, i članka 8. Programa razvoja i unapređenja lovstva na području Dubrovačko-neretvanske županije („Službeni glasnik Dubrovačko-neretvanske županije“ br. 7/26), župan Dubrovačko-neretvanske županije donosi:

P R A V I L N I K

o uvjetima i načinu korištenja sredstava ostvarenih od godišnjih naknada za pravo lova Dubrovačko-neretvanske županije

					       Članak 1.

Ovim Pravilnikom propisuju se uvjeti i način na koji će se koristiti namjenska novčana sredstva Županijskog proračuna ostvarena od godišnjih naknada za pravo lova.

					      Članak 2.
(1) Novčana sredstva uplaćena u Proračun na ime godišnjih naknada za pravo lova za zajednička lovišta za jednu lovnu godinu raspoređuju se temeljem važećih zakonskih odredbi Zakona o lovstvu.
(2) Sredstva iz članka 2. stavka 1., predviđena za naknade vlasnicima zemljišta bez prava lova koja u roku od godine dana nisu potraživali isplatu naknade, sukladno članku 31. stavku 1. točki 1. Zakona o lovstvu, koristit će se za razvoj i unapređenje lovstva na području Dubrovačko-neretvanske županije za sljedeće namjene:
1. Lovnu kinologiju,
2. Nabavu krupne i sitne divljači za obnovu matičnog fonda,
3. Nabavu zaštitnih sredstava za sprječavanje šteta od divljači,
4. Nabavu rashladne opreme namijenjene za skladištenje i čuvanje odstrijeljene divljači u kontroliranim temperaturnim uvjetima,
5. Sufinanciranje dostave uzoraka divljači u svrhu provedbe propisanih veterinarsko-zdravstvenih mjera,
6. Unaprjeđenje praćenja i nadzora divljači putem digitalnih tehnologija,
7. Unapređenje lovnotehničkih i lovnogospodarskih objekata.

Članak 3.
(1) Sukladno članku 31. stavku 1. točke 4. Zakona o lovstvu, novčana sredstva uplaćena u Proračun na ime godišnje naknade za pravo lova za državna lovišta za jednu lovnu godinu raspoređuju se temeljem važećih zakonskih odredaba Zakona o lovstvu.

(2)  Sredstva iz članka 3. stavka 1. ovoga članka koristit će se za razvoj i unapređenje lovstva na području Dubrovačko-neretvanske županije za sljedeće namjene:
1. Lovnu kinologiju,
2. Nabavu krupne i sitne divljači za obnovu matičnog fonda,
3. Nabavu zaštitnih sredstava za sprječavanje šteta od divljači,
4. Nabavu rashladne opreme namijenjene za skladištenje i čuvanje odstrijeljene divljači u kontroliranim temperaturnim uvjetima,
5. Sufinanciranje dostave uzoraka divljači u svrhu provedbe propisanih veterinarsko-zdravstvenih mjera,
6. Unaprjeđenje praćenja i nadzora divljači putem digitalnih tehnologija,
7. Unapređenje lovnotehničkih i lovnogospodarskih objekata.

Članak 4.

Korisnici novčanih sredstava od godišnjih naknada za pravo lova zajedničkih lovišta Dubrovačko-neretvanske županije, koja nisu potraživana od strane vlasnika zemljišta bez prava lova, za namjene iz članka 2. ovog Pravilnika su lovozakupnici koji imaju u zakupu lovišta na području Dubrovačko-neretvanske županije, a nemaju dugovanja lovozakupnine iz naslova, te ispunjavaju druge uvjete i kriterije propisane ovim Pravilnikom.

Članak 5.

Korisnici novčanih sredstava od godišnjih naknada za pravo lova državnih lovišta na području Dubrovačko-neretvanske županije, za namjene iz članka 3. ovog Pravilnika, su  lovozakupnici koji imaju u zakupu ili koncesiji državno lovište i ispunjavaju druge uvjete i kriterije propisane ovim Pravilnikom.

I.   PROVEDBA ZAKONA O LOVSTVU (državna i zajednička lovišta)
Članak 6.

Novčana sredstva iz članka 31. stavka 6. Zakona o lovstvu („Narodne novine“ br. 99/18, 32/19, 32/20 i 127/24) utrošit će se za:
1. Zaštitu i čuvanje zajedničkih lovišta koja nisu pod ugovorom,
2. Naknadu za štete od divljači u zajedničkim lovištima koja nisu pod ugovorom,
3. Provedbu natječaja za zajednička lovišta,
4. Promidžbu i informiranje iz područja lovstva,
5. Provođenje mjera za sprječavanje šteta od divljači.

II. LOVNA KINOLOGIJA - NABAVA LOVAČKIH PASA I TEHNIČKIH POMAGALA ZA PRAĆENJE PASA (državna i zajednička lovišta)
Članak 7.

Novčana sredstva za nabavu lovačkih pasa odobrit će se lovozakupnicima za nabavu mladih lovačkih pasa, starosti od 3 mjeseca do 1 godine. Pasmine lovačkih pasa koje je dopušteno koristiti u lovu razvrstavaju se po sljedećim skupinama:

1. terijeri
2. jazavčari
3. goniči
4. krvosljednici
5. ptičari
6. donosači divljači
7. dizači divljači.

Lovozakupnik je dužan psa zadržati u  vlasništvu tri godine od datuma kupnje psa, te za isto omogućiti kontrolu na terenu.

Uz navedeno, lovozakupcima je dopuštena nabava uređaja i opreme za praćenje kretanja i rada lovačkih pasa. 

III. NABAVA KRUPNE I SITNE DIVLJAČI ZA OBNOVU MATIČNOG FONDA (državna i zajednička lovišta)
Članak 8.
Novčana sredstva za unos krupne i sitne dlakave divljači u lovište odobrit će se lovozakupniku državnog ili zajedničkog lovišta na području Dubrovačko-neretvanske županije koji je u tekućoj godini kupio/će kupiti te u lovište unio/će unijeti glavne vrste divljači po važećoj lovnogospodarskoj osnovi, izuzev svinje divlje.
Članak 9.
Novčana sredstva za unos sitne pernate divljači u lovište odobrit će se lovozakupniku državnog ili zajedničkog lovišta na području Dubrovačko-neretvanske županije koji je u tekućoj godini kupio/će kupiti i u lovište unio/će unijeti sitnu pernatu divljač sukladno važećim lovnogospodarskim osnovama.


IV. NABAVA ZAŠTITNIH SREDSTAVA (državna i zajednička lovišta)
Članak 10.
Novčana sredstva za nabavu zaštitnih sredstava odobrit će se za nabavu zaštitnih sredstava (mehaničkih i kemijskih) te opreme za povećavanje razine zaštite imovine i smanjenje šteta od divljači.

V. NABAVA RASHLADNE OPREME NAMIJENJENE ZA SKLADIŠTENJE I ČUVANJE ODSTRIJELJENE DIVLJAČI U KONTROLIRANIM TEMPERATURNIM UVJETIMA (državna i zajednička lovišta)
Članak 11.
Novčana sredstva odobravaju se za nabavu rashladne opreme namijenjene skladištenju i čuvanju odstrijeljene divljači u kontroliranim temperaturnim uvjetima, radi usklađenosti s propisanim standardima, podizanja razine sigurnosti hrane te unaprjeđenja kvalitete proizvoda i usklađenosti s važećim propisima.

VI. SUFINANCIRANJE DOSTAVE UZORAKA DIVLJAČI U SVRHU PROVEDBE PROPISANIH VETERINARSKO-ZDRAVSTVENIH MJERA (državna i zajednička lovišta)
Članak 12.
Novčana sredstva za dostavu uzoraka divljači u najbližu ovlaštenu veterinarsku ustanovu radi kontrole zdravstvenog stanja divljači dodjeljuju se za pokriće dijela troškova prijevoza uzoraka do ovlaštenih veterinarskih institucija na području Republike Hrvatske.

VII. UNAPREĐENJE PRAĆENJA I NADZORA DIVLJAČI PUTEM DIGITALNIH TEHNOLOGIJA (državna i zajednička lovišta)
Članak 13.
Novčana sredstva odobrit će se za sufinanciranje unaprjeđenja sustavnog praćenja kretanja, brojnosti i ponašanja divljači, radi omogućavanja učinkovitijeg nadzora lovišta, pravodobnog uočavanja šteta i nezakonitih aktivnosti te donošenja kvalitetnijih upravljačkih odluka u gospodarenju divljači.


VIII. UNAPREĐENJE LOVNOTEHNIČKIH I LOVNOGOSPODARSKIH OBJEKATA (državna i zajednička lovišta)
Članak 14.
Novčana sredstva odobrit će se za unapređenje lovnotehničkih i lovnogospodarskih objekata namijenjenih za poboljšanje infrastrukture u lovištima radi unaprjeđenja gospodarenja divljači, zaštite staništa te povećanja sigurnosti pri provedbi lova.

IX. OPĆI UVJETI DODJELE POTPORE (državna i zajednička lovišta)
Članak 15.
Sredstva utvrđena u člancima 7. - 14. ovog Pravilnika dodjeljivat će se putem Javnog poziva koji će biti objavljen na web stranici Dubrovačko-neretvanske županije.
Članak 16.
(1) Podnositelj zahtjeva prema ovom Javnom pozivu može godišnje ostvariti pravo na sufinanciranje u maksimalnom iznosu od 2.654,46 EUR.

(2) Prijava za sufinanciranje može se podnijeti za najviše dvije (2) mjere godišnje.
Članak 17.
(1) Odluku o dodjeli novčanih sredstava temeljem ovog Pravilnika donosi Župan na prijedlog Povjerenstva.

(2) Odluka iz stavka 1. ovog članka javno će se objaviti na službenim mrežnim stranicama Županije.
Članak 18.
S podnositeljem zahtjeva koji ispunjava sve propisane uvjete Županija će sklopiti Ugovor najkasnije u roku od 30 dana od dana donošenja Odluke o dodjeli novčanih sredstava.

X. ADMINISTRATIVNA OBRADA I KONTROLA
Članak 19.
(1) Upravni odjel za poljoprivredu i ruralni razvoj DNŽ provodit će administrativnu obradu zahtjeva i kontrolu izvršenja obveza iz članaka 7. – 14. ovog Pravilnika.

(2) Korisnik potpore dužan je omogućiti Davatelju potpore kontrolu namjenski utrošenih sredstava u razdoblju od 2 godine od dana isplate potpore. Kontrola se vrši izravno na terenu. 
Članak 20.
Ovaj Pravilnik stupa na snagu osmog dana od dana objave u „Službenom glasniku Dubrovačko-neretvanske županije“.
Članak 21.
Danom stupanja na snagu ovoga Pravilnika prestaje važiti „Pravilnik o izmjenama i dopunama Pravilnika o uvjetima i načinu korištenja sredstava ostvarenih od lovozakupnine za razdoblje od 2025. do 2028.“ (KLASA: 323-01/24-01/3, URBROJ: 2117-01-26-136)

KLASA: 
URBROJ: 

Dubrovnik, srpanj 2026. godine




								             Ž U P A N

								       Blaž Pezo, dipl.oec.













Dostaviti:
1. Upravni odjel za poljoprivredu i ruralni razvoj DNŽ, ovdje
2. „Službeni glasnik DNŽ“, za objavu
3. Pismohrana 

